3. การประกอบธุรกิจของแต่ละสายผลิตภัณฑ์

1. ลักษณะผลิตภัณฑ์

  การประกอบธุรกิจของแต่ละสายผลิตภัณฑ์หรือกลุ่มธุรกิจของบริษัท โดยแยกตามตารางโครงสร้าง

รายได้ แยกแสดงได้ดังนี้

บริษัท ไทยบรรจุภัณฑ์และการพิมพ์ จำกัด (มหาชน)

ลักษณะผลิตภัณฑ์หลัก คือ
บรรจุภัณฑ์กล่องกระดาษดำเนินการผลิตตามแบบหรือตัวอย่างที่ลูกค้ากำหนดมา
จึงเน้นภาพลักษณ์ที่โดดเด่นและสวยงาม
กระดาษเป็นบรรจุภัณฑ์ที่นิยมใช้กันมากสำหรับบรรจุสินค้าเพื่ออุปโภคบริโภคโดยตรง
เนื่องจากราคาถูก น้ำหนักเบา อีกทั้งสามารถนำมาผลิตใหม่ (Recycle) ได้
สามารถนำเสนอได้หลายรูปทรง เช่น ถุง ซอง กล่อง เป็นต้น
บรรจุภัณฑ์กระดาษควรมีคุณสมบัติที่ไม่ฉีกขาดง่ายและสามารถต้านทานแรงทะลุได้ดี
ดังนั้นบริษัทจึงได้ศึกษาวิธีการที่จะทำให้บรรจุภัณฑ์กระดาษมีความทนทาน
โดยใช้วิธีการเคลือบหรือชุบผิวด้วยน้ำยาวานิชหรือน้ำยาวอเตอร์เบสและใช้วิธีการขัดเงาด้วย
น้ำยาเคลือบเงา
เพื่อให้เกิดความเงางามและรักษาสีสรรของสิ่งพิมพ์ให้คงอยู่ในสภาพเดิมได้ยาวนานและได้ทำการพัฒนากรรมวิธีดังกล่าวจนสามารถนำมาใช้กับผลิตภัณฑ์ของบริษัทได้เป็นอย่างดี
ผลิตภัณฑ์หลักและ สินค้าที่เกี่ยวข้องของบริษัทแบ่งเป็น 3 ชนิด คือ

(1) กล่องกระดาษประกบฟูก (Paperboard with Corrugated Fiberboard)

มีกรรมวิธีการผลิต
โดยการพิมพ์ออฟเซ็ทเป็นลวดลายและสีสรรลงในกระดาษแข็งการ์ดบอร์ดหรือกระดาษขาวหน้าแป้ง
แล้วนำไปประกบ (Laminated) กับกระดาษลูกฟูก (Kraft)
ซึ่งบริษัทจะเน้นการผลิตกระดาษลูกฟูกลอน B
ซึ่งเป็นลูกฟูกพิมพ์ลอนใหญ่ใช้บรรจุสินค้าที่มีขนาดใหญ่และต้องการความแข็งแรงส่วนลูกฟูกลอน E
ซึ่งเป็นลูกฟูกลอนเล็กที่สุดใช้กับสินค้าที่ต้องการกล่องที่มีความสวยงามและพิถีพิถัน โดยมีทั้งชนิด 2 ชั้น
และ 3 ชั้น ต่อจากนั้นนำไปปั๊ม (Diecut) ให้ได้รูปร่างและขนาดเท่ากับกล่องที่ลูกค้าต้องการ
จากนั้นนำไปขึ้นรูปเป็นกล่องกระดาษ สินค้าที่นิยมใช้กล่องชนิดนี้ เช่น กล่องผงซักฟอกขนาดใหญ่
กล่องของเด็กเล่น กล่องบรรจุเครื่องครัว เป็นต้น

(2) กล่องกระดาษแข็ง (Paperboard boxes)

มีกรรมวิธีการผลิตเช่นเดียวกับกล่องกระดาษประกบฟูก
แต่ไม่ต้องผ่านขั้นตอนการประกบกระดาษลูกฟูกเท่านั้น
ส่วนใหญ่ใช้บรรจุสินค้าที่สัมผัสกับสินค้าอุปโภคบริโภคโดยตรง เช่น ผงซักฟอกขนาดกล่องเล็ก
ผลิตภัณฑ์เครื่องใช้ไฟฟ้า อุปกรณ์อิเลคทรอนิคส์ ผลิตภัณฑ์ประเภทอาหาร เช่น
อาหารเช้าชนิดเกล็ดและผง อาหารเสริมสุขภาพ ยารักษาโรคต่าง ๆ
เครื่องใช้ส่วนตัวและเครื่องใช้ในครัวเรือน เป็นต้น

(3) สติกเกอร์ (Sticker)

มีกรรมวิธีการผลิต
โดยนำวัตถุดิบซึ่งเป็นกระดาษแบบม้วนหรือม้วนพลาสติกเคลือบกาวมาพิมพ์ตามแบบที่ลูกค้าต้องการ
มีระบบการเคลือบเพื่อให้มันวาวและป้องกันรอยการขีดขวน แล้วปั๊มด้วยเครื่องปั๊มอัตโนมัติ
ปั๊มออกมาเป็นดวง ๆ เพื่อนำไปติดกับสินค้าเป็นการเพิ่มความสวยงามให้กับสินค้า
หรือแจ้งรายละเอียดเกี่ยวกับวิธีการใช้สินค้าหรือราคาสินค้า ลูกค้าส่วนใหญ่เป็นห้างสรรพสินค้าชั้นนำ
โรงพยาบาล และบริษัทจัดจำหน่ายเครื่องเขียน เป็นต้น

บริษัท ไทยควอลิตี้แพค (1898) จำกัด

ตั้งแต่ปลายปี 2542 เป็นต้นไป บริษัท ไทยควอลิตี้แพค (1989) จำกัด บริษัทย่อย
ได้หยุดการผลิตสินค้าและได้ขายเครื่องจักรที่ใช้ในการผลิตสินค้าและทรัพย์สินอื่น ๆ
ให้แก่บริษัทแห่งหนึ่ง

บริษัท ที พี พี อินเตอร์เนชั่นแนล จำกัด

บริษัทประกอบธุรกิจด้านการลงทุนในกิจการหรือโครงการต่าง ๆ ที่มีความเสี่ยงต่ำและมี
ความชำนาญ

2. การตลาดและภาวะการแข่งขัน

ในปี 2545 ภาวะเศรษฐกิจไทยได้เข้าสู่การฟื้นตัวอีกรอบหนึ่ง
ซึ่งในรอบนี้การฟื้นตัวมีความเข้มแข็งมากขึ้น ท่ามกลางภาวะเศรษฐกิจโลกที่ยังฟื้นตัวไม่เต็มที่
และสถานการณ์การเมืองต่างประเทศที่มีความไม่แน่นอนสูง

แนวโน้มเศรษฐกิจที่ดีขึ้นตามลำดับสะท้อนให้เห็นถึงความเข้มแข็งของการฟื้นตัวหลังจากที่ชะลอตัวลงในปี
2544 การขยายตัวของปี 2545 ได้รับแรงกระตุ้นมาจากอุปสงค์ภายในประเทศเป็นหลัก
แต่ภาวะการส่งออกก็ดีขึ้นมาก ทำให้เศรษฐกิจขยายตัวได้ในเกณฑ์ดีต่อเนื่อง
อุตสาหกรรมที่ขยายตัวสูงมาก ได้แก่ อุตสาหกรรมที่อาศัยตลาดภายนอกประเทศ เช่น อิเล็กทรอนิกส์
และอุตสาหกรรมที่อาศัยตลาดภายในประเทศ เช่น ยานยนต์ เหล็ก วัสดุก่อสร้าง

เศรษฐกิจในปี 2546 น่าจะขยายตัวได้ดีต่อเนื่องจากปีที่แล้ว ปัจจัยสนับสนุนที่สำคัญ ได้แก่
ภาวะเศรษฐกิจโลกที่ฟื้นตัวจากปี 2545 ความเชื่อมั่นของผู้บริโภคและภาคธุรกิจที่ปรับตัวดีขึ้น
รายได้เกษตรกรที่เพิ่มขึ้นต่อเนื่อง บทบาทของภาครัฐบาล อัตราดอกเบี้ยที่อยู่ในระดับต่ำต่อเนื่อง
และการลดข้อจำกัดทางการเงินสำหรับภาคครัวเรือนและภาคธุรกิจ
แต่ก็ยังคงมีความเสี่ยงที่สำคัญที่สุดมาจากภายนอกประเทศ
โดยเฉพาะสถานการณ์ความตึงเครียดระหว่างสหรัฐฯ และอิรัก
ซึ่งจะส่งผลกระทบมากต่อภาวะการส่งออกของไทย
นอกจากนั้นราคาน้ำมันที่เคลื่อนไหวอยู่ในระดับสูงอาจจะเพิ่มสูงขึ้นอีกในภาวะสงคราม
ก็อาจจะบั่นทอนความเชื่อมั่นของผู้บริโภคและผู้ประกอบการด้วย

ลูกค้าหลักของบริษัทฯ ยังคงเป็นกลุ่มลูกค้าที่ผลิตสินค้าเพื่อการส่งออกประเภทเครื่องใช้ไฟฟ้า
อิเล็กทรอนิกส์ และของเด็กเล่น ซึ่งมีแนวโน้มที่จะขยายการส่งออกเพิ่มขึ้น SOFTWARE จากบริษัท
PRICE WATERHOUSE COOPERS ที่บริษัทฯ ได้เริ่มติดตั้งเมื่อปลายปีที่ผ่านมา
สามารถเริ่มใช้งานจริงได้มากกว่า 80% แล้ว ทำให้การจัดการด้านการจัดซื้อ การขาย บัญชี จัดส่ง
และคลังสินค้า เป็นไปโดยสะดวกและรวดเร็ว สามารถรองรับความต้องการของลูกค้า
ทำให้ได้รับความพึงพอใจในการบริการจากลูกค้ามากขึ้น ภายในปีนี้บริษัทฯ
คาดว่าจะสามารถดำเนินการโดยใช้ SOFTWARE ดังกล่าวได้เต็มระบบ
เพื่อทำให้เกิดประสิทธิภาพในการผลิต การจัดส่ง และสามารถนำข้อมูลต่างๆ
มาใช้ในการตัดสินใจด้านการบริหารได้อย่างมีประสิทธิภาพสูงสุด

แนวโน้มการตลาดของบรรจุภัณฑ์ประเภทกล่องกระดาษมีแนวโน้มขยายตัวมากในทุกอุตสาหกรรม
เนื่องจากผู้บริโภคให้ความสำคัญในเรื่องของการรักษาสิ่งแวดล้อมในการแก้ไขปัญหาขยะส่วนเกิน
และการใช้บรรจุภัณฑ์ที่เป็นมิตรกับสิ่งแวดล้อม ซึ่งทางบริษัทฯ ได้ตระหนักดีในส่วนนี้
ดังนั้นจึงได้จัดทำโครงการต่างๆ เกี่ยวกับ GREEN MARKETING
ร่วมกับลูกค้าในหลายกลุ่มธุรกิจที่ให้การตอบรับกระแสอนุรักษ์สิ่งแวดล้อมนี้

กลยุทธ์การตลาดสำหรับบริษัทฯ
ในปีนี้จะเน้นด้านการผลิตสินค้าให้ได้ตามข้อกำหนดและความต้องการของลูกค้า
ให้บริการที่รวดเร็วตรงต่อเวลา ในราคาที่ยุติธรรม

-   การปรับปรุงระบบข้อมูล ทีมงานสนับสนุน และการจัดการ
    ให้สามารถตอบสนองต่อข้อเสนอและการเปลี่ยนแปลงของลูกค้าได้โดยทันทีและมีประสิทธิภาพ

-   ใช้กลยุทธ์ในการประสานและรักษาความสัมพันธ์ที่ดีกับลูกค้ารายหลักในระยะยาว
    โดยการจัดให้ผู้บริหารในระดับสูงเข้าพบปะพูดคุยกับลูกค้า
    เพื่อรับทราบถึงความต้องการของลูกค้าในด้านต่างๆ

-   จัดระบบบริหารจัดการภายในเพื่อลดต้นทุนการผลิต

3. การจัดหาผลิตภัณฑ์หรือบริการ

(1) จัดให้ได้มาซึ่งผลิตภัณฑ์เพื่อจำหน่าย

ในการจัดทำผลิตภัณฑ์เพื่อจำหน่าย
จะต้องเกี่ยวพันกับการจัดซื้อจัดหาวัตถุดิบเพื่อการผลิตเป็นตัวจักรสำคัญ
ในขบวนการผลิตกล่องกระดาษของบริษัทจะใช้กระดาษกล่องแป้งและหมึกในสัดส่วน 65%
ของวัตถุดิบทั้งหมด บริษัทจะทำการสั่งซื้อจากผู้ผลิตรายใหญ่ในประเทศเป็นหลักอาทิเช่น
กลุ่มบริษัทสยาทคราฟท์อุตสาหกรรม บริษัทอินเตอร์อิงค์ เป็นต้น
ซึ่งบริษัทเหล่านี้จะได้รับการรับรองมาตรฐานคุณภาพ ISO เช่นเดียวกัน
อันเป็นการสร้างความมั่นใจในคุณภาพของผลิตภัณฑ์และสร้างความพึงพอใจให้กับลูกค้าได้

(2) กระบวนการผลิตที่มีผลกระทบต่อสิ่งแวดล้อม

กระบวนการผลิตในบริษัทฯ
มีเศษของเสียที่ส่งผลกระทบต่อสิ่งแวดล้อมจากการผลิตบรรจุ-ภัณฑ์กระดาษ ได้แก่ น้ำเสีย
ซึ่งน้ำเสียนี้เกิดจากกระบวนการล้างฟิลม์, ล้างเพลท ซึ่งต้องใช้สารเคมีในการล้าง
เพื่อล้างหมึกจากเพลท โดยน้ำเสียจะถูกนำไปบำบัดก่อนทิ้งลงสู่สาธารณะ บ่อน้ำเสียของบริษัทฯ
ได้ก่อสร้างแล้วเสร็จในปี 2543 ใช้วงเงินในการออกแบบและก่อสร้างเป็นมูลค่าทั้งสิ้น 597,400
บาท โดยมีค่าใช้จ่ายในการบำบัดน้ำเสียเฉลี่ย 15,000 บาทต่อเดือน
ซึ่งน้ำที่ผ่านการบำบัดแล้วได้มาตรฐานตามทางราชการกำหนด